b'\n_START_ARTICLE_\nOkeanidit\n_START_PARAGRAPH_\nOkeanidit (m.kreik. \xe1\xbd\xa8\xce\xba\xce\xb5\xce\xb1\xce\xbd\xce\xaf\xce\xb4\xce\xb5\xcf\x82, \xc5\x8ckean\xc3\xaddes, lat. Oceanitides) olivat kreikkalaisessa mytologiassa titaanien Okeanos ja Tethys kolmetuhatta tyt\xc3\xa4rt\xc3\xa4. Jokainen heist\xc3\xa4 oli suojelushenki tietylle joelle, l\xc3\xa4hteelle, lammikolle tai merelle; side oli niin kiinte\xc3\xa4, ett\xc3\xa4 suojelijattaren hyvinvointi vaikutti kohteensa hyvinvointiin ja p\xc3\xa4invastoin. Okeanoksella ja Tethyksell\xc3\xa4 oli my\xc3\xb6s kolmetuhatta poikaa, jokijumalaa. Yleens\xc3\xa4 okeanidilla viitataan kuitenkin vain tytt\xc3\xa4riin, mutta v\xc3\xa4lill\xc3\xa4 antiikin kirjoituksissa my\xc3\xb6s miespuoliset j\xc3\xa4lkel\xc3\xa4iset lasketaan kuuluviksi heihin.'